**Odôvodnenie požiadavky na kompatibilitu podľa bodu 30 prílohy č. 1 SP**

Verejný obstarávateľ (konkrétne Hasičský a záchranný zbor – ďalej len „HaZZ“) disponuje približne 3200 kompletmi autonómnych dýchacích prístrojov (ďalej len „ADP“), z toho disponuje približne 2700 kompletnými súpravami ADP od výrobcu MSA, čo predstavuje približne 85% ADP zo všetkých dýchacích prístrojov, ktoré ma HaZZ v majetku.

ADP sa skladá z troch hlavných komponentov (častí), z ochrannej masky, z pľúcnej automatiky a z nosiča   
s redukčným ventilom. Z dôvodu, že sa starší model ADP MSA po 20. rokoch od zakúpenia už nevyrába a absentovali aj náhradné diely na servis a údržbu, bola v rokoch 2021 až 2022 na 700 kusoch nosičoch ADP MSA vykonaná na základe platnej rámcovej dohody prestavba nosičov na novší model s výmenou redukčného ventilu zo 6 ročného servisného intervalu na 9 ročný, čo znamená, že min. do roku 2030 až 2031 bude môcť byť nosič ADP s novým redukčným ventilom používaný bez potreby vynakladania ďalších plánovaných finančných prostriedkov. Rovnako aj ochranné masky a pľúcne automatiky tvoriace komplet ADP (v majetku HaZZ) ukončili výroby a absentujú náhradné diely. Z toho dôvodu nie je možné dodržiavať servisné intervaly a výmenu náhradných dielov podľa odporúčania výrobcu a udržiavať ADP v prevádzkyschopnom stave. Preto verejný obstarávateľ potrebuje obstarať náhradu v plánovanom obstarávanom počte.

Predpokladaná cena za  komplet ADP (ochranná maska, pľúcna automatika a nosič s redukčným ventilom) je v súčasnosti 2 770,10 Eur bez DPH. Z uvedenej ceny predpokladaný obstarávací základ na ochrannú masku a pľúcnu automatiku je 635,10 Eur bez DPH (298,60 Eur maska a 336,50 Eur pľúcna automatika). Predpokladaná hodnota nosiča s redukčným ventilom je 2135,00 EUR bez DPH.

Z vyššie uvedeného vyplýva že z dôvodu hospodárnosti vynakladania finančných prostriedkov je vhodnejšie a primeranejšie obstarať len komponenty na ADP (ochranné masky a pľúcne automatiky) ako obstarávať kompletné súpravy ADP.

**So zreteľom na uvedené, verejný obstarávateľ stanovil požiadavku na kompatibilitu položiek obstarávaného predmetu zákazky s existujúcimi nosičmi ADP, ktoré má v majetku.**